open-index/open-wikipedia-markdown huggingface dataset:
אבסולוטיזם נאור

[ממוזער|[פרידריך השני, מלך פרוסיה, הנחשב לשליט אבסולוטי נאור, מנגן בחליל יצירה מאת באך (פרט בציור של אדולף פון מנצל)]]
**אבסולוטיזם נאור** או **דספוטיזם נאור**, הוא מושג הבא לתאר את פועלם של שליטים אבסולוטיים או עריצים שהושפעו מרעיונות הנאורות, תקופה היסטורית באירופה שנמשכה במאות ה-18 וה-19.
המלכים והשליטים באותה תקופה האמינו בכך שטובת המדינה היא החשובה. הריבון (שליט) נועד לשרת את עמו ואל לו לשלול מאנשים את זכויותיהם בגלל אמונותיהם הדתיות. מלכים אלו שירתו את העם והגנו עליו, וטענו כי זכויותיהם שוות לאלו של התושבים. חסיד השיטה הזו היה וולטר, שהתכתב דרך קבע עם כמה שליטים של אותה תקופה.

מלכים נאורים הבדילו את עצמם ממלכים מסורתיים בדרך שבה שלטו. הם אימצו את רעיונות הנאורות, ובעיקר את עקרון הרציונליזם, והשתמשו בהם בממלכתם. הם אפשרו סובלנות דתית, את חופש הדיבור והעיתונות ואת הזכות להחזיק ברכוש פרטי. רבים טיפחו את האומנויות, את המדעים ואת החינוך. מעל הכול, היה אסור להם להיות שרירותיים בחוקיהם והם היו חייבים לציית לחוקים ולאכוף אותם בצורה שווה על כל נתיניהם.

אמונותיהם בקשר לכוחם המלוכני היו דומות לאלו של המלכים האבסולוטיים, וגם הם האמינו שלהם זכות השלטון מבטן ולידה. ההבדל בין שליט אבסולוטי לשליט אבסולוטי נאור התבסס על מידת האימוץ של רעיונות הנאורות. למשל, הקיסר יוזף השני אימץ לחלוטין את רעיון האמנה החברתית. לעומתו, יקטרינה הגדולה דחתה לחלוטין רעיון זה, אך אימצה רעיונות רבים אחרים מהנאורות, כמו להיות הפטרונית הגדולה של האומנויות ברוסיה.

שליטים אלו ניסו לשפר את חיי נתיניהם כדי לחזק את כוחם שלהם. למשל, את הצמיתות באירופה ביטלו שליטים נאורים. יוזף השני, קיסר האימפריה הרומית הקדושה, תמצת את רוח האבסולוטיזם הנאור באומרו: "הכל למען העם, אך דבר לא על ידי העם".

יהודים שהיו נתיניהם של השליטים הנאורים זכו לשוויון זכויות, ביטול מיסים מפלים, והשליטים עודדו אותם לרכוש השכלה כללית וללמוד מקצוע פרודוקטיבי.

## שליטים נאורים
* פרידריך השני "פרידריך הגדול", פרוסיה (1740–1786) 
*מריה תרזה, אוסטריה (1740–1780); מעמדה כשליטה נאורה נתון לוויכוח
*קרלוס השלישי, ספרד (1759–1788) 
*יקטרינה הגדולה, רוסיה (1762–1796)
*יוזף השני, האימפריה הרומית הקדושה (1765–1790)
*גוסטב השלישי, שוודיה (1771–1792)
*לאופולד השני, טוסקנה/האימפריה הרומית הקדושה (1765–1790, 1790–1792)
*נפוליאון הראשון, צרפת (1804–1815)
*וילם הראשון, הולנד (1815–1840)
*המרקיז מפומבל, ראש ממשלת פורטוגל (1750–1777)

## ראו גם
* דיקטטור נאור
## קישורים חיצוניים
* 

## הערות שוליים

קטגוריה:שיטות ממשל
קטגוריה:ליברליזם
אברהם מלמד (חבר הכנסת)

**אברהם מלמד** (7 באוקטובר 1921 – 12 בדצמבר 2005) היה פוליטיקאי ישראלי, חבר הכנסת מטעם מפד"ל.

## קורות חיים
מלמד נולד בעיר קובנה שבליטא ולמד בישיבת טלז. בשנות מלחמת העולם השנייה היה פעיל  במחתרת הציונית בגטו קובנה, ובתום המלחמה עסק בהעלאת פליטי השואה ארצה. עלה לישראל ב-1948 ושירת בחטיבת הנגב של הפלמ"ח במלחמת העצמאות.

היה ממייסדי המושב השיתופי ניר עציון, שם גם נקבר.

למד משפטים וכלכלה בבית הספר הגבוה למשפט ולכלכלה. הוא היה ממקימי התנועה הדתית הפועל המזרחי. נחשב ליוֹנִי בהשקפותיו המדיניות. יחד עם רפאל בן-נתן, מזכ"ל המפד"ל, בנה ושמר את הקשר בין המפד"ל לתנועת העבודה. היה מראשי סיעת "למפנה" במפד"ל.

בשנים 1969–1984 כיהן כחבר הכנסת מטעם מפד"ל מהכנסת השביעית ועד הכנסת העשירית. בכנסת היה חבר בוועדת הכספים, ועדת החוץ והביטחון, ועדת החוקה, חוק ומשפט והוועדה לענייני ביקורת המדינה. 

בין תפקידיו: המבקר הכללי של ועידת התביעות העולמית, יו"ר מועצת המנהלים של חברת דובק, חבר מועצת יד ושם. בתפקידו הציבורי האחרון היה ממלא-מקום יו"ר חבר הנאמנים של אוניברסיטת בר-אילן.

אלמנתו יעל טאוב היא אמנית ילידת צרפת.

## קישורים חיצוניים

* 
* 
* יצחק לאור, ריאיון עם ח"כ אברהם מלמד, עתה, 1, נובמבר 1977
* , , 
* 

## הערות שוליים

קטגוריה:מצילים בשואה: ליטא
קטגוריה:בוגרי ישיבת טלז
קטגוריה:לוחמי הפלמ"ח
קטגוריה:חברי הכנסת מטעם המפד"ל
קטגוריה:חברי הכנסת השביעית
קטגוריה:חברי הכנסת השמינית
קטגוריה:חברי הכנסת התשיעית
קטגוריה:חברי הכנסת העשירית
קטגוריה:מייסדי מושבים
קטגוריה:ניר עציון: חברי הכנסת
קטגוריה:בוגרי בית הספר הגבוה למשפט ולכלכלה
קטגוריה:אישים הקבורים במושבים
קטגוריה:ישראלים שנולדו ב-1921
קטגוריה:ישראלים שנפטרו ב-2005
קטגוריה:אסירים בגטו קובנה
חצוצרה (איבר)

ה**חצוצרות** הן שתי צינוריות דקות המחברות בין השחלות לרחם אצל נקבות היונקים.

ישנן שתי חצוצרות, המחוברות כל אחת לצד שונה של החלק העליון של הרחם מצד אחד, ומול שחלה מהצד השני. החצוצרות אינן מחוברות באופן ישיר אל השחלות אלא נפתחות לעבר השקע הצפקי. אצל נשים, אורכן של החצוצרות נע בין 7 ל-14 ס"מ.

כאשר מתפתחת ביצית בשחלה, היא נעטפת בשקיק המכונה "זקיק שחלתי". כשהביצית מוכנה, נקרעים קיר השחלה והזקיק, והיא משתחררת לעבר החצוצרה, בתוכה היא עושה את דרכה לעבר הרחם, כשהביצית נדחפת בעזרת תנועות הריסים שבתוך הציפוי הפנימי של החצוצרות. המסע אל הרחם אורך מספר שעות עד מספר ימים. אם הביצית מופרית בעת שהיא בתוך החצוצרה, אז בדרך כלל היא משתרשת ברירית הרחם כאשר תא זה מגיע אל הרירית, מה שמסמן את תחילתו של היריון. לעיתים קורה שהביצית המופרית משתרשת בחצוצרה ולא ברחם, ואז נוצר היריון חוץ-רחמי.

החצוצרות אינן הומולוגיות לצינור הזרע או לכל חלק אחר בגוף הזכר. לעוברים יש שני זוגות של פתחים ליציאת תאי רבייה מהגוף. זוג אחד מתפתח אצל נקבות לחצוצרות, רחם ונרתיק, בעוד הזוג השני מתפתח אצל זכרים ליותרת האשך וצינור הזרע. בדרך כלל אחד מזוגות הפתחים יתפתח בעוד השני יתמוסס וייעלם עוד בעת שהיית העובר ברחם.

בלועזית מכונות החצוצרות Fallopian tubes על שם האנטומיסט האיטלקי גבריאלה פלופיו, בן המאה ה-16, שגילה אותן.

## ראו גם
*כריתת חצוצרות מניעתית

## קישורים חיצוניים

* 

קטגוריה:מערכת הרבייה הנשית
יוסף תבורי

**יוסף תבורי** (נולד ב-1942) הוא רב וחוקר ספרות תלמודית.

## ביוגרפיה
נולד באטלנטה בארצות הברית, גדל מספר שנים בבולטימור ולאחר מכן בניו יורק. סיים לימודים תיכונים בישיבת נר ישראל בבולטימור. לאחר מכן למד שנה בישראל, שנה בישיבת חיים ברלין בארצות הברית, כשמקביל היה ראש סניף בבני עקיבא ולאחר מכן למד בישיבת כרם ביבנה ולאחר מכן, כחבר קיבוץ עין צורים, בישיבת מרכז הרב. בעל שלשה תארים מטעם המחלקה לתלמוד באוניברסיטת בר-אילן, בתפקידו האחרון עמד בראש מחלקה זו.

מחקריו נערכו במגוון תחומים, בהם:
* חקר המועדים (עבודת הדוקטורט שלו עסקה בהתגבשות הלכות ומנהגי ליל הסדר בתקופת המשנה והתלמוד, - 'לתולדות הלכות ליל הסדר', רמת-גן, תשל"ז - ועליה מבוסס ספרו 'פרקים בתולדות ליל הסדר', הוצאת הקיבוץ המאוחד - הילל בן חיים, 1996. כמו כן, כתב את הספר 'מועדי ישראל בתקופת המשנה והתלמוד', הוצאת מאגנס, ירושלים תשנ"ה).
*חקר התפילה ועולם בית הכנסת (קובצי 'כנישתא' יצאו לאור על ידו ובעריכתו). 
*חקר המדרש (הוציא את מדרש אסתר רבה במהדורה מדעית ביחד עם ארנון עצמון, ירושלים, 2015).
תבורי נודע גם במפתחות המאמרים שערך בתחומי מחקרו (רשימת מאמרים בענייני תפילה ומועדים, הוצאת בית הספרים הלאומי, תשנ"ג).

תבורי שימש ברבנות במקביל לעבודתו המחקרית הפעילה. בשנת 1984 נתמנה לרבו של קיבוץ בארות יצחק. בסוף העשור הראשון של המאה ה-21 שימש כרב קהילת ׳הדתי לאומי׳ בשכונת 'הר נוף' בירושלים.

## קישורים חיצוניים

* .
* .
* 
* ,
* ,
* יוסף תבורי, סדרת כנישתא - מחקרים על בית הכנסת ועולמו, באתר הוצאת אוניברסיטת בר-אילן 
* **[https://en.calameo.com/read/004360523cdcc72aac22b כתבור בהרים]** - מחקרים בתורה שבעל פה מוגשים לפרופסור יוסף תבורי. עורך: צור שפיר, 463 עמודים, הוצאת תבונות, מכללת הרצוג, תשע"ג
* 

## הערות שוליים

קטגוריה:סגל אוניברסיטת בר-אילן: תלמוד ותורה שבעל-פה
קטגוריה:חוקרי תלמוד
קטגוריה:ישראלים ילידי ארצות הברית
קטגוריה:עולים לאחר קום המדינה
קטגוריה:רבני קיבוצים
קטגוריה:בוגרי ישיבת מרכז הרב
קטגוריה:בעלי תואר דוקטור מאוניברסיטת בר-אילן
קטגוריה:רבנים פרופסורים
קטגוריה:בוגרי בני עקיבא
קטגוריה:עין צורים: אישים
קטגוריה:בארות יצחק: אישים
קטגוריה:ישראלים שנולדו ב-1942
אצטדיון המכביה

**אצטדיון המכביה** היה אחד מאצטדיוני הספורט הראשונים שנבנו בארץ ישראל בעת החדשה. הוא שכן בשטח מגרשי התערוכה הישנים בתל אביב, סמוך לשפך הירקון בגדה הדרומית של הנחל.
שמאל|300px|ממוזער|אצטדיון המכביה בשנת 1946
שמאל|250px|ממוזער|אצטדיון המכביה, 2007

## היסטוריה
האצטדיון נבנה לקראת משחקי המכביה הראשונה שנערכו במרץ 1932. עלות ההקמה הייתה 3,000 לירות ישראליות (15,000 דולר אמריקני), סכום עתק באותם הימים. האצטדיון תוכנן על ידי האדריכלית ג'ניה אוורבוך, על שטח חולי שמסרה ממשלת המנדט (ויועד כבר בתוכנית גדס לשמש למתקני ספורט). בניית האצטדיון החלה באיחור רב, ולכן הוא נבנה בחופזה, בתוך עשרה ימים. בנייתו הסתיימה ביום פתיחת התחרויות, 28 במרץ 1932.

האצטדיון הכיל כ-5,000 מקומות ישיבה (בטריבונות עץ) וכ-15,000 מקומות עמידה. לקראת פתיחת משחקי המכביה נסלל המשך רחוב בן יהודה שקישר בין השטח הבנוי של תל אביב לאצטדיון. סמוך לאצטדיון נבנו מתקני ספורט נוספים.
לקראת המכביה השנייה, שנערכה בשנת 1935 הורחב האצטדיון, נבנו מתקני שירות, והוגדל מספר מקומות הישיבה. לקראת פתיחת משחקי המכביה השלישית ב-1950, הוחלט שלא להמשיך ולשחק באצטדיון הקטן אלא לבנות אצטדיון חדיש (לתקופתו) וגדול ברמת גן, שיוכל להכיל עשרות אלפי צופים. משחקי המכביה השלישית כולל טקסי הפתיחה והסיום התקיימו באצטדיון רמת גן אך תחרויות האתלטיקה של המכביה המשיכו להתקיים באצטדיון עד המכביה השביעית. באוגוסט 1958 העבירה תנועת מכבי העולמית את האצטדיון לרשות קבוצת מכבי תל אביב והוא שימש כמגרשה הביתי עד שעברה הקבוצה לאצטדיון בלומפילד, ולאחר מכן לאצטדיון רמת גן. החל משנת 1969 לא שימש האצטדיון למשחקי הקבוצה הבוגרת, אלא רק כמגרש אימונים.

אצטדיון המכביה המשיך לשמש כמגרש למחלקת הנוער של מכבי תל אביב עד שנבנה למחלקת הנוער מגרש האימונים  בקריית שלום.
האצטדיון נהרס באפריל 2012, כחלק מתוכניות הפיתוח של עיריית תל אביב-יפו לקו החוף, נמל תל אביב, מתחם הירידים הישן וגדות הירקון. על שטחו הוקם גן שעשועים לילדים וחניון.

## לקריאה נוספת
* יואב רגב, **ימי דיזנגוף: תל אביב 1936 – 1909**. נתניה, אחיאסף, 2006, עמ' 189.
* עופר רגב, **טיול קטן בעיר גדולה**. תל אביב: משרד הביטחון – ההוצאה לאור, תשנ"ט, 1999, ע' 193.
* יעקב שביט וגדעון ביגר, **ההיסטוריה של תל אביב. משכונות לעיר (1909 – 1936)**. תל אביב: רמות, תשס"א, 2001, עמ' 210.
* **תל אביב ואתריה**. ירושלים: הוצאת אריאל, 1987, עמ' 200.
* יוסף יקותיאלי **יובל ומעלה 50+המכביה הראשונה, (חלק שני)** זכרונות מ"המכבי", מהצבא הטורקי במלחמת העולם הראשונה ומתנועת הספורט העברית בארץ ישראל

## קישורים חיצוניים

*  אבשלום קור, באופן מילולי: בלומפילד בנגב, גלי צה"ל, 23 ביולי 2025

## הערות שוליים

קטגוריה:יריד המזרח
המכביה
קטגוריה:הצפון הישן
המכביה, אצטדיון
קטגוריה:תל אביב-יפו: מבנים שנהרסו
המכביה
קטגוריה:מכבי תל אביב
קטגוריה:תל אביב-יפו: כדורגל
סטרול

שמאל|ממוזער|150px|המבנה הבסיסי המשותף לכל הסטרולים
שמאל|ממוזער|150px|המבנה הכימי של כולסטרול

**סטרולים** (באנגלית ביחיד: **Sterol**) הם ליפידים הבנויים מארבע טבעות קשיחות של פחמן ומכילים קבוצת הידרוקסיל אחת לפחות (כוהל בעל מבנה סטרואידי). הסטרולים נבדלים זה מזה בקבוצות הפונקציונליות שלהם, אך כולם נגזרים מן הסטרול הבסיסי לנוסטרול, שהוא טריטרפן.

הסטרולים נמצאים בקרום התא של כל התאים האיקריוטיים, בו תפקידם העיקרי הוא הפחתת גמישותו של הקרום.

הסטרול השכיח ביותר בבעלי חיים הוא הכולסטרול, ממנו מייצרים התאים תרכובות חיוניות רבות, ובהן הורמוני המין אסטרוגן וטסטוסטרון, וכן הורמונים קורטיקוסטרואידים - כמו גלוקוקורטיקואידים (קורטיזול), מינרלוקורטיקואידים (אלדוסטרון) והורמונים מקומיים (פרוסטגלנדינים).

סטרולים צמחיים קרויים פיטוסטרולים; פיטוסטרולים חשובים הם campesterol, sitosterol, stigmasterol - שלושתם דומים במבניהם לכולסטרול.
Ergosterol הוא סטרול המצוי בממברנות תאי פטריות, ותפקידו דומה לזה של כולסטרול בבעלי חיים.

## ראו גם
* אדולף וינדאוס, כימאי גרמני, חתן פרס נובל לכימיה לשנת 1928 על עבודתו בתחום הסטרולים והקשר שלהם לוויטמינים.

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
קטגוריה:ליפידים
Seabound

**Seabound** הם הרכב סינת'-פופ מגרמניה.

## חברי ההרכב
פרנק מ. ספינת' – שירה, מוזיקה, מילים

מרטין וורברודט – מוזיקה

## דיסקוגרפיה
### אלבומים
* 2001 *No Sleep Demon*
* 2004 *Beyond Flateline*
* 2004 *No Sleep Demon v2.0*
* 2006 *Double-Crosser*
* 2008 *Come Forward: Live in Berlin
* [[2009]] *When Black Beats Blue (Rarities)*
* [[2014]] *Speak in Storms

### סינגלים ו-EP
* 2001 *Travelling*
* 2001 *Hooked Promo MCD*
* 2003 *Dependent Club Invasion*
* 2003 *Contact*
* 2004 *Poisonous Friend EP*
* 2004 *Beyond Flatline Tour 2004*

## פרויקט צד
* פרנק מ. ספינת' הוא חצי מהרכב הפ'יוצ'רפופ "Edge of Dawn". בנוסף תרם את קולו להרכבים "Haujobb" ו-"The Azoic".
* מרטין וורברודט הכין רמיקסים ללהקות סינתפופ ואינדסטריאל כמו "Haujobb" ו-"Stromkern".

## קישורים חיצוניים

* 

קטגוריה:להקות סינת'-פופ
יעקב בוצ'ן

**יעקב בוצ'ן** (נולד ב-13 בדצמבר 1946) הוא סופר וצייר ישראלי.

## ביוגרפיה
נולד באוסטריה ועלה לישראל עם הוריו, ניצולי השואה, בגיל שנתיים. בילדותו התגוררה משפחתו בתל אביב וסבלה מעוני.

כתיבתו של בוצ'ן משלבת את חוויותיהם הרגשיות של ילדי ניצולי השואה, בני הדור השני, הווי חיילים ומלחמות, ארץ ישראל, אהבות, אכזבות, נשים ואנשים. ניכר בה דמיון מה ליצירת פנחס שדה, מצד הסגנון ומצד התוכן. מבקרים הגיבו לה לרוב בצורה קיצונית - אהבו מאוד או שנאו מאד.

בין פועליו הספר "שביל ישראל", אלבום המשלב פרוזה עם מידע וציורי מקור (של הסופר) ומתאר מסע רגלי אמיתי לאורך שביל ישראל, מדן ועד אילת.

בוצ'ן זכה עד היום בשני פרסי ראש הממשלה לספרות, פרס ברנשטיין (על כתב היד של ספרו "ילד שקוף") ופרס אקו"ם לספרי ילדים. בוצ'ן אף עיצב מספר עטיפות לספרי סופרים אחרים.

מנחה מזה חמש-עשרה שנים כתיבה יוצרת בחוגים למבוגרים.

בוצ'ן מתגורר כיום בכפר-מונש ועובד כגרפיקאי. ממעט להתראיין ואינו מעורב בחבורות ספרותיות.

## מספריו
***שני חיי יעקב** (רומן אוטוביוגרפי) ספרית פועלים
***[https://www.nli.org.il/he/books/NNL_ALEPH000899473/NLI מימים ימימה]** (רומן) ספרית פועלים
***עיוור צבעים** (רומן) עם עובד/הספרייה לעם
***צרעה** (סיפורים) עם עובד
***ילד שקוף** (רומן) זמורה ביתן
***כחול חלודה** (רומן) זמורה ביתן
***שביל ישראל** (אלבום מסע) כרטא
***תמיד ילווה אותו צל** (ספר ילדים) הוצאת הקיבוץ המאוחד
***האיש שעבר דרך קירות** (ספר ילדים) ידיעות אחרונות
***נחל חלב ותפוז דם** (רומן) הקיבוץ המאוחד
***מודל עירום** גוונים
***פנטזיה לבנטינית** (רומן) ספרית פועלים
***גבריאלה** (רומן לבני הנעורים) ספרית פועלים
***לאורך הקירות**, מחזה, זכה בציון לשבח בתיאטרונטו
***ילד שקוף** תורגם לגרמנית, בהוצאת בלייכר
***נר מהלך** (רומן), ספרית פועלים
***צרחה אילמת** ספרית פועלים
* **חלום אינסופי** הוצאת פרדס 2016.
* **תאי עצב** הוצאת כרמל 2019.
מחזה "שריקה" 2019 תיאטרונטו ,תורגמה לאנגלית בידי השחקנית הדר גלרון ,הצגה הופיעה בפראג,לונדון,ניו יורק, מיאמי, יוסטון.

## לקריאה נוספת
*אמנון נבות, **מקרי מבחן בספרותנו**, על דוד שחר, א. דורית, יצחק בן-נר, דויד גרוסמן, יעקב בוצ’ן, אריה סמו, הדרה לזר, נדפס בעכשיו, 49, תשמ"ד 1984.
*דן מירון, ** על גבולות הכנות לשמה, או - האדם המשעמם והמוגבל כנסיך-יגונות בעיני עצמו**, נדפס בידיעות אחרונות, יוני 1983.
*פנחס אלעד, ** ריבותיו המשגעות של יעקב**, על "שני חיי יעקב", נדפס במאזנים, נ"ב, 1, תשמ'א 1981. 
*לאה חובב, ** דור שני לשואה - "תמיד ילווה אותו צל"**, על יעקב בוצ'ן, נדפס בספרות ילדים ונוער, 27, ג', תשס"א 2001.

## קישורים חיצוניים

* 
* 
* 
* 
* 
* 
*  - ריאיון עם בוצ'ן
* 
* 
* 
* פרק מספרו פנטזיה לבנטינית
* 

קטגוריה:סופרים ישראלים
קטגוריה:סופרים כותבי עברית
קטגוריה:ציירים ישראלים
קטגוריה:זוכי פרס ברנשטיין
קטגוריה:זוכי פרס אריק איינשטיין: ספרות
קטגוריה:אנשי הדור השני לשואה
קטגוריה:כפר מונש: אישים
קטגוריה:ישראלים שנולדו ב-1946
קרין מיכאליס

**קרין מיכאליס** (דנית: Karin Michaëlis; 20 במרץ 1872 – 11 בינואר 1950) הייתה סופרת דנית.
## ביוגרפיה
קרין מיכאליס למדה מוזיקה בנעוריה אך פנתה לספרות. כתביה עוסקים במיוחד בבעיות האישה המודרנית, בשאלות חברתיות ובבעיית המלחמה. בין יצירותיה: **הגיל המסוכן** (1910, תיאור אהבה טראגית של אשה קשישה); **הנערה עם כלי החרס** (1925); ביבי (1928–1931); **המושל**; **נשי ויינסברג**, ועוד.

לאחר שעברה לקופנהגן הכירה את המשורר והסופר המצליח סופוס מיכאליס והשניים נישאו ב-1895. השניים התפרנסו מכתיבת ביקורות על הצגות תיאטרון. בני הזוג התגרשו ב-1911.
לאחר כן מיכאליס נישאה לדיפלומט האמריקאי צ'ארלס אמיל סטנגלנד. הוא לא אהב את הפעילות הספרותית והפוליטית של אשתו, שעשתה את פריצת הדרך שלה כמחברת בתקופה זו עם "הגיל המסוכן". הם נפרדו בשנת 1917.
מיכאליס הזהירה בשלב מוקדם מהסכנה הנשקפת מבניטו מוסוליני ואדולף היטלר. בשנת 1932 השתתפה בקונגרס אנטי-מלחמתי באמסטרדם. משנת 1933 שיכנה פליטים גרמנים באחוזתה באי תורו (Thurø), בהם ברטולט ברכט, הלנה וייגל ומריה לזר. בשנת 1940 היא נמלטה לארצות הברית בעצמה וחזרה לדנמרק רק בשנת 1946.

אחדים מספריה תורגמו לעברית, אך בעיקר היו מוכרים בארץ הספרים מסדרת "ביבי", ספרים לילדים ולנוער על ילדה יתומה מאם, שאביה מנהל תחנת רכבת בדנמרק ועל כן היא מרבה לשוטט ברחבי ארץ זו וכיוון שהיא חובבת ציור מושבעת, היא מציירת כל מה שרואות עיניה, אנשים, בתים ונופים. ציורים אלה, חלקם רישומים וחלקם בצבעים, ממלאים את הספרים בסדרה ותורמים הרבה לחן שבהם.

ספר אחר של קרין מיכאליס שתורגם לעברית לפני שנים רבות ונשכח עם הזמן הוא "האי הירוק", המספר על שואה עולמית, שבה מגלים תושבי האי הדני הקטן, שכל העולם נעלם בן לילה, לפחות עד כמה שידוע להם, והם נותרו לבדם, להסתדר כמיטב יכולתם. בנסיבות אלה, מתגלים כמובן המבוגרים בכל חולשותיהם ומי שמציל את המצב הם הילדים, בעזרת אחת מתושבות האי, שחלמה פעם, בצעירותה, חלום על מצב דומה ומאז הכינה עצמה לאפשרות כזאת בדיוק.

## ספריה לילדים
* **[[ביבי (ספר ילדים)|ביבי: ילדה דנית קטנה]]** (1929. תר' יצחק למדן, 1935) — בתו השובבה של מנהל תחנת הרכבת מסולקת מבית-הספר ויוצאת לטיולים.
* **המסע הגדול של ביבי** (1930. תר' א. אחירב, 1944) — ביבי מספרת על טיולה עם סבה באירופה בשורת מכתבים משעשעים, הכתובים בסגנון ילדותי.
* **[[האי הירוק]]** (1933. תר' חנה סמואל, 1945) — ילדי אי, שאסון טבע ניתקו מן העולם, מגלים תושייה ונוטלים את ניהול העניינים לידיהם.
* **ביבי ואולֶה** (1935)
* **ביבי והילדה ההולנדית** (1938)
* **לוטֶה בת האושר** (1938)

## קישורים חיצוניים

* 
* 

קטגוריה:סופרות דניות
קטגוריה:סופרי ילדים ונוער דנים
קטגוריה:מעוטרי אות האריה הלבן
קטגוריה:ילידות 1872
קטגוריה:נפטרות ב-1950
כעפעפי שחר

**כעפעפי שחר** הוא רומן ישראלי שנכתב על ידי הרב והסופר חיים סבתו בשנת 2005.

שם הספר לקוח מהפיוט "אנא הושע" מאת רבי ישראל נג'ארה, חלק משירת הבקשות העומדת במרכז העלילה. 
## הסיפור
גיבור הספר הוא **עזרא סימן טוב** איש ירושלים, המוצא את פרנסתו בגיהוץ בגדים במכבסה. עלילת הספר סובבת סביב עזרא וארבעת מכריו: הסופר, רחמים - הכנר העיוור, משה-דוד האברך, וד"ר יהודה טויל, גיסו של עזרא.

עזרא הוא אדם ירא שמיים ותמים דרך, גם כשצרות ניתכות על ראשו הוא אינו מהרהר על דרכי ה'.
משה דוד וד"ר טוויל הם אנטיתזה לתמימותו של עזרא. ד"ר טויל הוא מומחה לשירת ימי הביניים, בקיא ומלומד, ובז בסתר לגיסו חסר ההשכלה.

למרות שעל פני השטח נראים חייו של עזרא נינוחים וחסרי דאגות, אין זה כך. הוא נושא בליבו צלקות שמקורן בבתו שהמירה את דתה לנצרות, ובמקרה עלום שאירע בילדותו, ובו, ככל הנראה גרם עזרא לעוורונו של רחמים.
עזרא מבקש את תיקונו של המקרה מהסופר, וזה אומר לו שימצא תיקון רק כשישמע את הסיפור מאדם אחר.

את הסיפור שומע עזרא מרחמים הכנר העיוור במסיבת כרת (מסיבה הנערכת לאדם בגיל 60, כאשר יצא מגדר "כרת"), ובאותה תקופה נרפא גם רחמים מעוורונו בעין אחת.

הסיפור סובב כולו על השאלה "מה עשינו בעולם"? ד"ר יהודה טוויל שואל את עצמו האם רק לחקור שירים הוא יודע או שמא גם לכתוב? ר' משה דוד רוצה לא רק ללמד מהספרים אלא אף לכתוב אחד
ובתוך כך שזורים מילות הפיוט: "נעורי עד הלום עשו לנפשם ומתי אעשה אנוכי לביתי"? לבסוף מוצא ד"ר טוויל את שירו שאיבד ור' משה דוד מבין, אחרי הניסיון לכתוב ספר, את ערכם של ספר התהילים ולימוד התורה. בסוף המעשה רואה עזרא, (כנראה שרק בעיני רוחו), את ביתו שהתנצרה, חוזרת אליו.

## קישורים חיצוניים

* 
*
*
*אריק גלסנר, על חיים סבתו, בלוג באתר "רשימות", 12.4.2008, פורסם ב"מקור ראשון"
*
*

## הערות שוליים

קטגוריה:רומנים בעברית
קטגוריה:סיפורי ירושלים
קטגוריה:ספרי 2005
קטגוריה:ספרי חיים סבתו
קטגוריה:ספרי ידיעות ספרים
אשליית הקירות העקומים

שמאל|ממוזער|250px|אשליית הקירות העקומים
**אשליית הקירות העקומים**, הידועה גם כ**אשליית קירות בית הקפה** (באנגלית: Café wall illusion), היא אשליה אופטית בה קווים ישרים ומקבילים נתפשים על ידי הצופה כמתכנסים, בטעות. את האשליה גילה דוקטור ריצ'רד גרגורי, אשר הבחין באפקט זה לראשונה כשהתבונן במרצפות הקיר של בית קפה, בבריסטול שבאנגליה.

מקור האשליה הוא הנטייה של מערכת הראייה לתפוש באופן שגוי את הקווים האפורים, אשר מפרידים בין השורות, כחלק מהאריחים השחורים והלבנים עצמם. חרף העובדה שכל אריח הוא ריבוע מושלם, התוספת של הקו האפור בנקודת ההשקה שלו עם אריח בצבע שונה משווה לו מראה טרפזי. בעוד שבחינה דקדקנית של כל ריבוע באמצעות מוקד הראייה תעיד על כך שאיננו טרפזי, הראיה ההיקפית, אשר סוקרת את התבנית במלואה, נסמכת על התפישה האינטואיטיבית ששוקי טרפזים אינם מקבילים זה לזה, וחוזה שדינם להתכנס. הציפייה להתכנסות שאיננה מתרחשת יוצרת את חוויית העקמומיות הרעועה שבאשליה זו.

אשליה זו עשויה להתקיים (בשיעור פחות) גם ללא קווים אפורים המפרידים בין השורות, כתוצאה מהניגודיות העזה שקיימת בין שחור ללבן, והרמזים שהיא מעניקה למוח ביחס לגדלים, זוויות וגבולות צורה.

## קישורים חיצוניים

קירות עקומים
Neuroticfish

**Neuroticfish** היה שמו של פרויקט מוזיקלי גרמני שפעל משלהי שנות התשעים ועד ל- 2008 ושילב סינתפופ, EBM וסוגים שונים של מוזיקה אלקטרונית.

מאחרי Neuroticfish עמד סשה מאריו קליין, שבחר בשם "Neuroticfish" כיוון שהוא אינו יודע לשחות.

תחילתו של פרויקט מוזיקלי זה היא בשנות ה-90 המוקדמות בהן החל קליין להתנסות במוזיקה וליצור בעצמו תוך כדי שהוא שואב השפעות מלהקות כדפש מוד, סקיני פאפי ומהסינתפופ של שנות ה-80.

לאחר ש-Neuroticfish נכלל באוסף "A Reflexion of Synthpop" הוא זכה לפופולריות והצלחה במועדונים.

עיקר פרסומו של Neuroticfish נקנה בשל רצועה שכללה את הסימפול "Electronic body music is dead".

## דיסקוגרפיה
### אלבומים
* 1999 - No Instruments
* 2000 - (No Instruments (Special Edition
* 2002 - Les Chansons Neurotiques
* 2003 - Surimi
* 2005 - Gelb

### סינגלים ו-EP
* 2000 - M.F.A.P.L. - סינגל
* 2000 - Velocity N1 - סינגל
* 2001 - WakeMeUp - EP
*2001 - Sushi - EP
*2002 - Prostitute - סינגל
*2003 - Need / Its not me - EP
*2004 - Bomb - EP

## קישורים חיצוניים

* 

קטגוריה:להקות סינת'-פופ
קטגוריה:להקות EBM
קטגוריה:להקות גרמניות
קטגוריה:להקות שהוקמו בשנת 1998
Live 2003

**Live 2003** (בעברית: **לייב 2003**) הוא אלבום הופעה מאת להקת הרוק הבריטית קולדפליי.
האלבום הוקלט בסידני, אוסטרליה בימים 21–22 ביולי 2003, בזמן מסע ההופעות העולמי של האלבום *[[A Rush Of Blood To The Head]]*.

האלבום מכיל שירים של קולדפליי שהושמעו קודם לכן באלבומים:
*Parachutes - 2000
*A Rush Of Blood To The Head - 2002
*עם זאת, ישנם 2 שירים לא חדשים שלא הופיעו באלבומים הנ"ל:
***One I Love*, שהופיע כביסייד בסינגל של השיר *[[A Rush Of Blood To The Head#In My Place|In My Place]]*, שיצא ב-2002.
***See You Soon*, שהופיע במיני-אלבום *[[The Blue Room]]*, שיצא ב-2000.
*האלבום מכיל שיר חדש, בשם *Moses*. השיר לא הושמע קודם לכן.

האלבום מכיל 2 דיסקים - דיסק DVD של ההופעה ודיסק רגיל (CD).

הגרסה היפנית של האלבום כוללת תיעוד דוקומנטרי של מסע ההופעות ומבט אל מאחורי הקלעים.

## דיסק 1 (DVD)
דיסק זה מכיל את ההופעה עצמה (וידאו). השירים בסדר הבא:




## דיסק 2 (CD)




## קישורים חיצוניים
* 

קטגוריה:אלבומי וידאו מ-2003
קטגוריה:אלבומי חברת פרלופון
קטגוריה:אלבומי קולדפליי
קטגוריה:סרטי הופעה
קטגוריה:אלבומי הופעה באנגלית
קטגוריה:אלבומי וידאו באנגלית
הילדה שראם

ד"ר **הילדה שראם** (בגרמנית: **Hilde Schramm**; נולדה ב-1936) היא פוליטיקאית גרמנייה ממפלגת הירוקים, פעילה נגד האנטישמיות ולהנצחת זכר השואה.

שראם היא בתו של אלברט שפר, אשר היה שר החימוש בממשלתו של אדולף היטלר, ושותף לפשעי המשטר הנאצי. שפר הואשם בפשעי מלחמה ובפשעים כנגד האנושות במשפטי נירנברג ונדון לעשרים שנות מאסר בכלא שפנדאו. בטרם כיהן שפר כשר החימוש, היה אדריכלו האישי של היטלר, ונחשב לידידו הקרוב.

## ביוגרפיה
שראם היא השנייה מבין ששת ילדיו של שפר, בהם האדריכל אלברט שפר הבן . בילדותה, בטרם נפילת המשטר הנאצי, הייתה שראם בין המבקרים באוברזלצברג משכנו ההררי של היטלר, וניהלה אורח חיים המקובל בקרב ילדי בכירי המשטר הנאצי. לאחר כליאתו של אביה, ניהלה שראם עמו התכתבות ערה בעת שבתו בכלא, שהחלה בהיותה בת 17. התכתבות זו וטענתו של אביה כי "לא ידע דבר" הביאו אותה למחשבה עצמאית, ולמסקנות משלה. באשר לאביה טענה שראם כי אינה חשה אשמה, כי אם בושה.

לאחר מלחמת העולם השנייה בילתה שראם שנה בארצות הברית והתארחה אצל משפחה קוויקרית. לאחר מכן שבה לגרמניה ולמדה חינוך. בשנות השמונים הפכה שראם לפוליטיקאית ליברלית ושימשה כסגן נשיא הפרלמנט של ברלין, מטעם מפלגת הירוקים.

שראם שיתפה פעולה עם הביוגרפית של אביה, גיטה סרני אשר פרסמה בשנת 1995 ביוגרפיה ביקורתית בשם "אלברט שפר ומלחמתו באמת". סרני כינתה את שראם "האדם המוסרי ביותר שהכרתי מעודי".

בשנת 1994 ייסדה שראם את קרן "Zurückgeben" (להעניק בחזרה), אשר סייעה לנשים יהודיות בתחום האומנות. שראם ייסדה את הקרן בכספי ירושת אביה, ובמכירת תמונות משפחתיות, אשר היא חשדה כי במקורן היו שייכות ליהודים, והוחרמו בימי המשטר הנאצי. כן פעילה שראם במכון "קונטקט" המסייע לקורבנות הנאצים במזרח אירופה אשר אינם זכאים לסיוע אחר מן הממשלה הגרמנית. היא אף בחבר המנהלים של המרכז לסיוע לנפגעי טרור בברלין.

בספטמבר 2004 קיבלה שראם את פרס משה מנדלסון על פעילותה זו, ותרמה חלק מכספי הפרס למכון צוריקגבן, ולמכון קונטקט. הקהילה היהודית בברלין ביקשה כי הפרס לא יינתן בבית כנסת, והטקס התקיים בסוף בכנסייה. דובר הקהילה הדגיש כי שראם ראויה לקבל את הפרס, אך הבהיר כי המטען הרגשי הכרוך בזכר אביה של שראם אינו מאפשר הענקת הפרס בין כותלי בית כנסת.

## קישורים חיצוניים

* רמי נוידרפר, על בתו הטובה של הפושע אלברט שפר
*
* הריאיון עם שראם ב"גרדיאן" 
* , תרגום הראיון בגרדיאן לעברית
* קרן צורוקגבן - להעניק בחזרה  

## הערות שוליים

קטגוריה:פוליטיקאיות גרמניות
קטגוריה:אלברט שפר
קטגוריה:גרמניות שנולדו ב-1936
קטגוריה:גרמנים שנולדו ב-1936
ברברה סטיל

**ברברה סטיל** (באנגלית: **Barbara Steele**; נולדה ב-29 בדצמבר 1937 בבירקנהד, צ'שייר, בריטניה), היא שחקנית קולנוע בריטית, אשר שיחקה בעיקר בסרטים איטלקיים, ונודעה כ"מלכת הצרחות" של ז'אנר סרטי האימה הגותיים האיטלקיים בשנות ה-60 של המאה ה-20. היא החלה את הקריירה שלה בהופעה ב"יום ראשון השחור" של הבמאי מריו באבה (Mario Bava) ב-1960 והופיעה, בין היתר, גם ב-8 וחצי של פדריקו פליני ובילדה יפה של לואי מאל.

## מסרטיה
* יום ראשון השחור (1960)
* טירת האימים (1961, עיבוד של רוג'ר קורמן לסיפור של אדגר אלן פו)
* 8 וחצי (1963)
* צמרמורת (1975, מסרטיו הראשונים של דייוויד קרוננברג)
* פיראנה (1978, פארודיה על סרטי אימה)
*חדר הפרפרים (2012)

## קישורים חיצוניים

* האימה "Nightmare Castle" בכיכובה

קטגוריה:שחקניות קולנוע וטלוויזיה בריטיות
קטגוריה:בריטיות שנולדו ב-1937
קטגוריה:בריטים שנולדו ב-1937
האחמניש

**האחמניש** (בפרסית: **هخامنش**, בפרסית עתיקה: **Haxāmaniš**; המאה ה-7 לפנה"ס) היה שליט העיר אנשאן, שנכבשה על ידיו מעילם, ושליטה הראשון של פרס ומייסד השושלת האחמנית, הנקראת על שמו.

מעט מאוד ידוע עליו, ועצם קיומו ההיסטורי מוטל בספק - ייתכן שהיה דמות אגדית. לפי סברה אחת, הומצא על ידי דריווש הראשון על-מנת ליחס אב קדמון משותף לו ולכורש, ובכך להצדיק את טענתו למלוכה; על פי סברה אחרת, הוא חי בזמן שלטונם של המלכים האשורים סנחריב ואסרחדון.

שלטונו התפרס על-פני אזור קטן בצפון-מערב פרס. בנו צ'ישפיש, שירש אותו, הרחיב את תחומי שלטונו על חשבונם של העילמים, אך רק בימי כורש הגדול, שחי ארבעה דורות לאחריו, השתלטה השושלת על כל פרס.

אפלטון זיהה את האחמניש עם פרסס, בנם של הגיבור המיתולוגי פרסאוס ושל אנדרומדה. כותבים מאוחרים יותר זיהו אותו לא כפרסס עצמו אלא כצאצא שלו, שכן הזמן שאליו מיוחס פרסס קודם לתקופתו של האחמניש ביותר מ-500 שנה.

## קישורים חיצוניים

* 

קטגוריה:הממלכה האחמנית
קטגוריה:מלכי פרס
קטגוריה:כורש הגדול
רובי שפירא

**ראובן (רובי) שפירא** (7 באוגוסט 1950 – 14 בדצמבר 2001) היה איש עסקים ישראלי, ובעליה של קבוצת הכדורגל הפועל חיפה.

## ביוגרפיה
שפירא נולד בקריית חיים שבחיפה, לאב שהיה גזבר וחבר הנהלה בקבוצת הפועל חיפה. אחיו, יוסי, שהיה אוהד הקבוצה אף הוא, נפטר ממחלת הסרטן, עובדה שתרמה רבות להחלטתו של שפירא לתמוך במועדון, בין היתר כצעד להנצחת זכרו של אחיו ולאהבתו למועדון. בשנת 1980 עבר עם משפחתו לניגריה שבמערב אפריקה, ובמהלך שנות ה-80 התעשר מניהול בתי קירור לדגי מאכל והפך לאיש עסקים מצליח.

בתחילת שנות ה-90 חזר עם משפחתו לחיפה, ובמקביל המשיך לנהל את עסקי הדגים בניגריה. בעונת  החל לסייע כלכלית ובאופן אנונימי לקבוצת הפועל חיפה, שעלתה בסיום אותה העונה לליגה הראשונה. בעונת  רכש שפירא את הקבוצה מידי ההסתדרות. הוא השקיע ברכישת שחקנים בולטים, לרבות ראובן עטר, טל בנין וג'ובאני רוסו, במטרה לזכות בתואר אליפות ראשון בתולדות המועדון. הקבוצה הגיעה לשיא הצלחתה כשזכתה בתואר האליפות בעונת  בהדרכת המאמן אלי גוטמן. לרגל הזכייה נכתבו שני שירי אליפות להפועל חיפה שבהם מוזכר שמו, "אדום זה הצבע שלי" ו"אדום עולה עולה".

בתחילת עונת  החל שפירא לרכוש שחקנים לחיזוק מועדון הפועל חיפה לקראת התמודדותה במוקדמות ליגת האלופות.

בקיץ 2001 פורסם כי שפירא החליט להפחית את השקעתו במועדון בצורה משמעותית. תקציב המועדון צומצם, עסקאות רכש שהיו מתוכננות בוטלו והשחקנים המובילים שוחררו. עם הזמן התברר כי מצבו הכלכלי של שפירא הידרדר וכי הוא נתון בחובות ועסקיו על סף פשיטת רגל. נכסי המועדון ובהם כרטיסי השחקן של כמה מהשחקנים הבולטים בקבוצה שועבדו לחברת דיג הולנדית לה היה חייב שפירא כספים. התקשורת המקומית בחיפה לא ראתה בעין יפה את ההשקעה ההולכת ופוחתת בקבוצה וביקרה אותו בחריפות בכלי התקשורת בישראל. ב-14 בדצמבר 2001, שם קץ לחייו בירייה מרובהו האישי בביתו שבניגריה.

## חיים אישיים
הוא השאיר אחריו אישה, רחל, ושלושה ילדים.

### לאחר פטירתו
שפירא הובא למנוחות בחיפה ב-17 בדצמבר 2001, לאחר שארונו הוצב ביום ההלוויה באצטדיון קריית אליעזר, אצטדיון הכדורגל המרכזי לשעבר של העיר חיפה.

כיום קרויה קבוצת הנוער של הפועל חיפה על שמו (הפועל "רובי" חיפה) וכן מדי שנה נערך טורניר ילדים לזכרו.

בתחילת שנת 2014 הוקמה קבוצת אוהדים בשם הפועל רובי שפירא חיפה, בעקבות טענות של חלק מהאוהדים כלפי צורת הניהול של הפועל חיפה בבעלותו של יואב כץ. הקבוצה קרויה על שמו של שפירא, ובני משפחתו - אלמנתו ואחד מילדיו חברים בעמותה האחראית. על שמו כיכר בחיפה.

באפריל 2021 הכריזה עיריית חיפה כי תקרא רחוב בעיר על שמו של שפירא המנוח – ובנוסף גם רחוב על שמו של יעקב (יענקל'ה) שחר בעליה הנוכחיים של מכבי חיפה.

## קישורים חיצוניים
* פינת הנצחה לזכרו באתר הפועל חיפה "הר געש באדום"
* איפה ישנם עוד אנשים כמו האיש ההוא / עמית סלונים נזכר ברובי שפירא, באתר mako

## הערות שוליים

קטגוריה:אנשי עסקים ישראלים
קטגוריה:בעלי קבוצות כדורגל בישראל
קטגוריה:מתאבדים: אנשי עסקים
קטגוריה:מתאבדים ישראלים
קטגוריה:הפועל חיפה
קטגוריה:ישראלים שנולדו ב-1950
קטגוריה:ישראלים שנפטרו ב-2001
And One

**And one** היא להקת גל חדש, סינתפופ ו-EBM מגרמניה.

## היסטוריה
הלהקה הוקמה בשנת 1989, השפעותיה מגיעות מלהקות כמו: דפש מוד, פט שופ בויז, קראפטוורק ואולטראווקס. סטיב נגהבי וכריס רויץ הקימו את הלהקה אחרי שנפגשו באקראי במועדון בברלין ב-1989. במשך השנים השתנה הרכב הלהקה, והיחיד שנותר כיום מההרכב המקורי הוא הסולן סטיב נגהבי, שנולד באיראן.

אלבום הבכורה של הלהקה, "Anguish", יצא ב-1991, ומתוכו יצא הסינגל הראשון שלהם, "Metalhammer". בהמשך אותה שנה יצא הסינגל "Aus Der Traum", כמחאה נגד מלחמת המפרץ.

ב-1992 עזב כריס רויץ את הלהקה.

ב-1993 תרמה עפרה חזה מקולה לשיר "Friend Of Stars" מאלבומם "Spot".

ב-1995 חברת התקליטים שלהם התפרקה, והם הצטרפו לחברת התקליטים הנחשבת "Virgin Records".

ב-1997 הוציאה הלהקה את אחד מלהיטיה הגדולים, "Sometimes".

אחרי מספר עזיבות של חברים את הלהקה במהלך השנים, ב-2001 התגבש ההרכב הנוכחי, בעקבות חזרתו של כריס רויץ והצטרפותו של ג'יו ואן אולי.

ב-2003 יצא אלבומם "Aggressor", שמילותיו נכתבו במקור באנגלית, אך כמחאה בעקבות המלחמה של ארצות הברית בעיראק חברי הלהקה שינו את המילים לגרמנית.

ב-2006 הוציאה הלהקה את האלבום "Bodypop", מתוכו יצא הסינגל "Military Fashion Show", שהפך ללהיטה המצליח והמוכר ביותר של הלהקה וללהיט מועדונים.

ב-30 במאי 2008 הופיעה הלהקה בישראל, במועדון הבארבי בתל אביב.

ב-2009 הוציאה הלהקה את אלבום האוסף "Bodypop 1 1/2", שהכיל בתוכו גרסאות כיסוי לקלאסיקות כמו שירם של דפש מוד "Never Let Me Down Again" ועוד.

ב-4 במרץ 2011 יצא האלבום הבא של הלהקה, Tanzomat. אך הסינגל, "Zerstörer" שיצא ב-21 בינואר לפני האלבום, אינו כלול באלבום.

ב-4 ביוני 2011, כריס רואיז וג'יו ואן אולי הודיעו שהם עוזבים את And One; הם הקימו להקה חדשה בשם PAKT עם צ'אד האוגר. ארבעה ימים לאחר מכן, ב-8 ביוני 2011, הודיע סטיב נגהאבי על שובם של ג'וק ג'יי וריק שאה באמצעות עמוד הפייסבוק הרשמי של הלהקה.

האלבום החדש של הלהקה, S.T.O.P., יצא ב-25 במאי 2012. שני סינגלים יצאו לקידום התקליט.

ב-8 באוגוסט 2014, And One הוציאו את אלבום האולפן ה-12 שלהם Magnet. האלבום יצא כאלבום אחד וגם כ-Magnet Trilogie I Box במהדורות רגילות ומוגבלות של CD וויניל.

The Magnet Trilogie I Box כולל את האלבומים החדשים הנוספים Propeller ו-Achtung 80. מהדורת הפרימיום מכילה את כל 3 האלבומים, ו-3 אלבומים חיים נוספים של And One Forever Tour 2014 כדלקמן: דיסק 1 - Propeller "Live". דיסק 2 - Magnet "Live". ודיסק 3 - Achtung 80 "Live".

## דיסקוגרפיה
### אלבומים
* 1991 - Anguish
* 1992 - Flop
* 1993 - Spot
* 1994 - I.S.T.g
* 1994 - I.S.T.e
* 1995 - I.S.T (גרסה אנגלית וגרמנית משולבת)
* 1997 - The Best of And One (אוסף)
* 1997 - Nordhausen
* 1998 - 9 9.9.99 uhr
* 2000 - Virgin Superstar
* 2003 - Aggressor
* 2006 - Bodypop 
* 2009 - Live (הופעה חיה)
* 2009 - Bodypop 1 1/2 (אוסף)
* 2011 - Tanzomat 
* 2011 - Naghavi's Selection: Best of Virgin Years (אוסף)
* 2012 - S.T.O.P.
* 2014 - Magnet.
* 2014 - Propeller.
* 2014 - Achtung 80.

### EP
* 1992 - Monotonie EP
* 1998 - Maschinenstürmer EP
* 2006 - Frontfeuer EP
* 2012 - Back Home

## קישורים חיצוניים

* 

* אתר הבית הרשמי
* הערוץ הרשמי של הלהקה באתר YouTube 
* מילים לשירי הלהקה

קטגוריה:להקות סינת'-פופ
קטגוריה:להקות גרמניות
קטגוריה:להקות EBM
קטגוריה:להקות שהוקמו בשנת 1989
כנבוזי השני

**קָמְבּוּגִ'יַה השני** (מפרסית עתיקה: **𐎣𐎲𐎢𐎪𐎡𐎹**, מת ב-522 לפנה"ס), המוכר בעברית כ**כַּנְבּוּזִי** (מארמית: 𐡊𐡍𐡁𐡅𐡆𐡉) ובלועזית כ**קַמְבִּיסֵס** (מיוונית: Καμβύσης), היה בנו של כורש הגדול ומלך פרס אחריו.

## ביוגרפיה
בתחילת ניסן בשנה האחרונה לשלטונו של כורש, ב-530 לפנה"ס, לפני שיצא למלחמה באמדסיה, הכתיר כורש את בנו כנבוזי למלך לצידו. הוא העביר לכנבוזי את התואר "מלך בבל", בעוד הוא עצמו שומר על התואר "מלך הארצות". כך הוכרו שניהם כמלכים במקביל במשך כמה חודשים, עד שבסתיו של אותה שנה הגיעו לבבל השמועות על מותו של כורש, וכנבוזי ירש את שני התארים והפך למלך יחיד. תחת שלטונו המשיכה מגמת ההתפשטות של הממלכה, ובשנת 525 לפנה"ס כבש את מצרים, והוסיף לתאריו גם את תואר פרעה מלך מצרים.

באחד המקורות על הקרב, סופר על הטקטיקה המקורית בה נקט כנבוזי בקרב מול צבא פרעה. מרגע שנוכחו החיילים המצרים שלצד החיילים הפרסים מתקדמים גם חתולים אין ספור, הם הפסיקו להמטיר חיצים. כנבוזי היה מודע לכך שהמצרים סוגדים לחתול כחיה קדושה, ויפחדו לפגוע בו. משנוכחו לדעת המצרים שעל מגני הפרסים מצוירות דמויות של חתולים, הם הפילו נשקיהם ונמלטו על נפשם. הפרסים דלקו בעקבותיהם והרגו רבים מהם.

לפי ההיסטוריון היווני הרודוטוס, כנבוזי השני התחתן עם אחותו אטוסה לאחר המלכתו בשנת 530 לפנה"ס. חתונה בין אח ואחות לא היתה נהוגה באותה תקופה וכנבוזי השני שכנע את כל השופטים לתת תוקף משפטי לנישואין שלהם.

על פי הרודוטוס, התנהג כנבוזי באכזריות רבה בהיותו במצרים. הוא הוציא להורג את פרעה פסמתיך השלישי, בנו של יעחמס השני (ביוונית: אמסיס) יחד עם אצילים נוספים, התעלל בשבויים, והרג נשים וילדים. בזז את המקדשים וחילל את קדשי המצרים.

הוא ניסה להמשיך את כיבושיו גם ללוב, אך צבא גדול של כ-50,000 חיילים נעלם כלא היה. הרודוטוס טען שהצבא נספה בסופת חול מדבר, אך ממצאים חדשים אותם גילה פרופ' אולף קאפר (Olaf Kaper) מאוניברסיטת ליידן עולה כי הצבא הפרסי הובס על ידי הפרעה המצרי המורד פטובסטיס השלישי (Petubastis). לפי מסורת מצרית, שהשתמרה על ידי הרודוטוס, בהיותו במצרים נתקף בשגעון כעונש על כך שהרג את שור האפיס המקודש, שהיה מיועד לקורבן לאלים.

בזמן שהותו במצרים, תפס את השלטון בפרס אמגוש בשם גאומתה, שהתחזה לאחיו של כנבוזי, ברדיה, וטען למלוכה בשמו. לפי גרסה אחרת ברדיה נרצח בידי כנבוזי עוד לפני צאתו למצרים בגלל פחדו של כנבוזי שאחיו ירש אותו בהיעדרו. כנבוזי יצא לתפוס בחזרה את השלטון, אבל טרם שהספיק להגיע לפרס, מת בחרבו שלו בהתאבדות מכוונת משום שרצח את אחיו לשווא וקם לו מתחזה, ואילו על-פי מקורות אחרים בתאונה.

## קישורים חיצוניים

* Cambyses, באתר ליוויוס 
* 
* 

## הערות שוליים

קטגוריה:מלכי פרס
קטגוריה:הממלכה האחמנית
קטגוריה:פרעוני השושלת ה-27
קטגוריה:כורש הגדול
קטגוריה:אישים שחיו במאה ה-6 לפנה"ס
לשון נופל על לשון

**לשון נופל על לשון** הוא צירוף לשוני שבו ישנן שתי מילים (או יותר) בעלות הגייה דומה (או אותיות שורש דומות) אך משמעותן שונה ולעיתים אף סותרת.

צירופים אלו נועדו לשחק עם הלשון וליצור בלבול מסוים אצל הקורא, שכן משמעותן של המילים היא שונה.
לדוגמה: צדקה-צעקה ומשפט-משפח (שתיהן של ישעיהו הנביא), או מקרה בולט של ניגוד: היננוּ-איננוּ.

דוגמה: "אץ קוצץ", הפיוט לפורים של רבי אלעזר הקליר, מתחיל במילים: 

דוגמה נוספת, משל חנניה רייכמן:

עוד דוגמה של חנניה רייכמן:

דוגמה נוספת של עמנואל הרומי בשיר 'עלמה' מתוך הספר 'מחברות עמנואל'

דוגמה נוספת, משלט עירוני:

עוד דוגמאות, מאמרות עממיות:

מהספרות ידוע "מלך המלח" מהשיר אל מלא רחמים של יהודה עמיחי.

בבידור, אסף אשתר ידוע ככותב בדיחות ומערכונים רבים המבססים על שעשועי לשון ובפרט על "לשון נופל לשון", בהם מערכוני "יש לי יש לי" מהקומדי סטור וכן מערכוני כפל משמעות, למשל:
:"להשקות את העציצים כל יומיים" או "להשקות את העציצים כל יום מים."

בסרט "מבצע סבתא" ישנו המשפט "סבתא חיה מתה" האומר שהסבתא בסרט ששמה חיה - נפטרה.

## ראו גם
* מצלול
* משפט שביל בגן

## קישורים חיצוניים

* דוגמאות ל'''לשון נופל על לשון''' בתנ"ך בוויקיטקסט
* 
* 

  
קטגוריה:שעשועי לשון
קטגוריה:בלשנות
קטגוריה:טכניקות ספרותיות
קטגוריה:אמצעים רטוריים
סיניק

**סיניק** (אנגלית: Cynic) היא להקת פרוגרסיב מטאל אמריקאית.

## תולדות הלהקה
[שמאל|ממוזער|250px|פול מסווידל, [גיטריסט להקת סיניק]]
מקור הלהקה מטמפה שבפלורידה. היא הוקמה על ידי פול מסווידל הגיטריסט ושון ריינרט המתופף בשנת 1987. זמן מה לאחר מכן צורף ואן ארפ כבסיסט וג'ק קלי כסולן. בתחילת דרכה ניגנה הלהקה דת' מטאל כמיטב המסורת של להקת דת' כשהיא מושפעת מלהקות אחרות כגון קריאייטור ופוזסט. לבסוף עזב ג'ק את הלהקה, ג'ייסון גובל צורף כגיטריסט נוסף ופול שימש כזמר.

החל משנת 1991 החלה הלהקה לשנות בהדרגה את הסגנון המוזיקלי, אשר שיאו הוא באלבומה הראשון של הלהקה, *Focus*, אשר הציג טכניקה מרשימה והשפעות נרחבות מעולם הג'אז והפיוז'ן.

בשנת 1994 יצאה הלהקה לסיבוב הופעות יחד עם להקת קאניבל קורפס האמריקאית ובסתיו של אותה שנה פורקה הלהקה בעקבות חילוקי דעות.

ב-6 בספטמבר 2006 דווח שסיניק יעשו "קאמבק" באביב/קיץ 2007.

## דיסקוגרפיה
אלבומה של הלהקה, *Focus*, שיצא לאור בשנת 1993, הביא את ז'אנר הדת' מטאל למקומות חדשים.

לאחר הפסקה של קרוב ל-13 שנה, בנובמבר 2008, יצא לאור אלבומה השני של הלהקה - *Traced In Air*.

הלהקה הוציאה ארבעה דמואים בשנים שבין 1988 ועד 1991.

## קישורים חיצוניים

* 

קטגוריה:להקות רוק אמריקאיות
קטגוריה:להקות דת' מטאל
קטגוריה:להקות פרוגרסיב מטאל
קטגוריה:רביעיות מוזיקליות
EBM

**EBM** (מאנגלית: **Electronic body music**; באופן מילולי: "מוזיקת גוף אלקטרונית") הוא זרם של מוזיקה אלקטרונית אשר ניצניו בגל החדש ובסינת'-פופ האלקטרוניים של סוף שנות ה-70 של המאה ה-20. הזרם משלב בתוכו אלמנטים ממוזיקת הגל החדש, סינת'-פופ ופאנק ומזוהה כיום בעיקר עם תרבות הדארק.

## היסטוריה
את המונח EBM תבעו חברי להקת Front 242 הבלגית כדי לתאר את סגנון המוזיקה הייחודי שלהם. כבר בתחילתו קיבל הסגנון גוון "דארק", וכיום רוב אירועי ה-EBM נערכים במועדונים בעלי אופי "אפלולי" ונון-קונפורמיסטי או מחתרתי.

הסגנון המסורתי של המוזיקה נקרא "אולדסקול EBM" (מלשון Old school) והוא פותח על ידי להקות מרכז אירופאיות בעיקר. סגנון זה משלב בתוכו אלמנטים תרבותיים של מחתרתיות, אנרכיזם ופרודיה.

במהלך שנות ה-90 התפתח מאוד הזרם ונוצר בו סגנון חדש בשם "ניוסקול EBM" (מלשון New school) הנחשב למתון יותר מבחינה מלודית וקרוב יותר קמעה לרוק גותי.

הן לאולדסקול EBM והן לניוסקול EBM נוצרו תתי סגנונות משל עצמם (ראו בהמשך).

## אולדסקול EBM

אולדסקול EBM מהווה הסגנון המובחן הראשון של הזרם. שורשיו של סגנון זה ביצירותיה של להקת Front 242 הבלגית והוא פותח על ידי להקות גרמניות ושוודיות בעיקר.

הרכבים המתמחים באולדסקול EBM הם למשל: Front242, Nitzer Ebb, Paranoid.

### אנהלט EBM
אנהלט EBM (מגרמנית: Anhalt EBM) הוא תת-סגנון של האולדסקול EBM המתאפיין בהיותו מינימליסטי, מהיר וחוזרני יותר מן האולדסקול הרגיל, כמו גם בבאס ליין "כבד" יותר. שיריי האנהלט EBM הם בעיקר פרודיים וכוללים מסר מחתרתי, אנטי פשיסטי, אנטי מיליטריסטי וכן כזה המביע שנאה לתרבות הצריכה. חלוצי התחום הם ההרכב הגרמני D.A.F.

הרכבים המתמחים באנהלט EBM הם למשל: Sturm Cafe, Pantser Fabriek וכן Jager90.

## ניוסקול EBM
ניוסקול EBM אשר מכונה לעיתים גם "EBM מסחרי" הסגנון המוזיקלי ה"גותי" יותר של הזרם. מלל השירים עוסק בעיקר באהבה שבין בני זוג "אפלוליים". הסגנון משלב מוטיבים של רוק גותי וכן עתידנות (ולכן הוא מכונה לעיתים גם "פיוצ'רפופ").

הרכבים המתמחים בניוסקול EBM הם למשל: Covenant, And One, Assemblage 23.

### אינדסטריאל EBM
אינדסטריאל EBM הוא תת-סגנון של הניוסקול EBM שהחל להתפתח בשנות ה-2000 המוקדמות של המאה ה-21 ומשלב בתוכו אלמנטים של מוזיקת האינדסטריאל והטראנס. מאפיין עיקרי שלו הוא ושירה בקריינות משונה של לחש-צעקני (Whisper scream). הקליפים של שירי EBM תעשייתי עושים שימוש במוטיבים גרפיים פוסט-אפוקליפטיים וכאלה מתחום הפיזיקה הגרעינית, הסייברפאנק והסייברגות'.

הרכבים המתמחים באינדסטריאל EBM הם למשל: Your bunny rot (הרכב ישראלי), Agonize, וכן X-Fusion.

## הסצנה בעולם ובישראל

הסצנה נפוצה במדינות גרמניה, שוודיה, בריטניה, איטליה, צרפת, מקסיקו, ברזיל, פרו וישראל. בגרמניה מתקיימים מדי שנה פסטיבלים הכוללים הופעות של הרכבים הממציאים מוזיקת EBM (בעיקר הרכבים המתמחים באולדסקול EBM ואנהלט EBM).

נכון לשנת 2016, סצנת ה-EBM בישראל נפוצה אך ורק בערים תל אביב וחיפה; אין בישראל מועדונים המנגנים EBM באופן בלעדי, אך ישנם ליינים ייעודיים למוזיקה זו, וישנן כמה קבוצות פייסבוק ישראליות העוסקות במוזיקה בהן מפרסמים המארגנים השונים מסיבות EBM. המסיבות הייעודיות כוללות בעיקר אולדסקול ואנהלט EBM. כמו כן, מספר הרכבי EBM כמו הוסיקו, VNV NATION, אפופטיגמה ברזרק ומלוטרון, הגיעו להופעות בישראל. כמו כן, פעלו בישראל מספר להקות שהתכתבו עם הז'אנר, Observe & Control, PVC Prime ו-Distention.

## קישורים חיצוניים

## ביאורים

*
קטגוריה:סגנונות מוזיקליים
קטגוריה:מוזיקה אלקטרונית
מעגל הגליוקסילט

**מעגל הגליוקסילט** (**Glyoxylate**) הוא מסלול מטבולי המתרחש בתאיהם של צמחים ושל מספר מיקרואורגניזמים, אך לא בבעלי חיים.

מעגל הגליוקסילט מאפשר ליצורים אלו להפיק גלוקוז מחומצות שומן. בעלי חיים אינם מסוגלים לבצע זאת; הם מסוגלים לנצל את חומצות השומן לשם הפקת אנרגיה (באמצעות מעגל קרבס), אך אם נדרשת אספקה של פחמימות (המוח, למשל, הוא צרכן גדול של גלוקוז, והכמות הנצרכת במזון לא תמיד מספקת) משתמש הגוף בחלבונים ובחומרים אחרים (לקטט, פירובט, גליצרול) לשם הפקת גלוקוז, זאת באמצעות תהליך הגלוקונאוגנזה.

בעלי חיים משתמשים במעגל קרבס לשם הפקת אנרגיה מחומצות שומן. החומצות בעלות השרשרת הפחמימנית הארוכה מתפרקות בתהליך הדרגתי (הקרוי חמצון בטא) לקבוצות אצטיל, בעלות שני אטומי פחמן בלבד. קבוצות האצטיל נכנסות ישירות למעגל קרבס, שם הן עוברות חמצון מלא והופכות לפחמן דו-חמצני (אשר נפלט דרך הריאות אל האוויר). 

החומר הסופי וההתחלתי כאחד של מעגל קרבס הוא אוקסאלואצטט. חומר זה, בעל ארבעה אטומי פחמן, מסוגל להיכנס לתהליך הגלוקונאוגנזה ולהביא ליצירת גלוקוז. למרות זאת, בבעלי חיים אין לחומצות השומן כל "הזדמנות" להפוך לאוקסאלואצטט, כיוון שהן נפלטות עוד לפני כן כפחמן דו-חמצני. האוקסאלואצטט המיוצר בסופו של מעגל קרבס הוא אותו אוקסאלואצטט שהתחיל את המעגל, כך שאין כל רווח נטו של אטומי פחמן בתהליך חמצון חומצות השומן.

מעגל הגליוקסילט החסר בבעלי חיים, יוצר "דרך קיצור" למעגל קרבס ועוקף את הפיכת קבוצות האצטיל, שמקורן בחומצות השומן, לפחמן דו-חמצני. אטומי הפחמן נשמרים והופכים תוך מספר שלבים לאוקסאלואצטט, אשר מאוחר יותר מסוגל להיכנס לתהליך הגלוקונאוגנזה ולהביא ליצירת גלוקוז. אחד מתוצרי הביניים הוא גליוקסילט, ועל שמו קרוי המעגל.

מיקרואורגניזמים בעלי מעגל גליוקסילט מסוגלים, אם כן, לגדול על מצע גידול המכיל שומנים בלבד, ולהמיר אותם לפחמימות הנחוצות לבניית התא. בעלי חיים, לעומת זאת, ובהם האדם, אינם מסוגלים לשרוד עם תזונה המבוססת על שומנים בלבד.

[מרכז|550px|ממוזער|[תרשים של מעגל הגליוקסילט (באנגלית)]]

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:מטבוליזם
קטגוריה:מסלולים מטבוליים
אנדרו לויד ובר

**אנדרו לויד ובר** (באנגלית: **Andrew Lloyd Webber**; נולד ב-22 במרץ 1948 באנגליה) הוא אחד מגדולי מפיקי ומלחיני מחזות הזמר בעולם. זכה בפרס אוסקר, פרס גלובוס הזהב, שלושה פרסי גראמי ושבעה פרסי טוני. הוא מהבודדים שזכו בכל ארבעת הפרסים.

בין מחזות הזמר שהפיק והלחין: יוסף וכתונת הפסים המשגעת, ישו כוכב עליון, אוויטה, קאטס (Cats) ופנטום האופרה (המחזמר המצליח בכל הזמנים). בנוסף הלחין כמה יצירות ידועות, כמו הרקוויאם שלו משנת 1985.

היה נשוי לשרה ברייטמן, שגילמה את כריסטין במחזמר פנטום האופרה. הצ'לן ג'וליאן לויד ובר הוא אחיו הצעיר. אביהם היה ויליאם לויד ובר, נגן עוגב, מלחין ומנהל הקולג' המלכותי למוזיקה.

## מחזות זמר שהלחין

## קישורים חיצוניים

* 

* 
* 

קטגוריה:מלחיני מחזות זמר
קטגוריה:אבירים בריטים
קטגוריה:זוכי אוסקר: כותבי השיר המקורי הטוב
קטגוריה:זוכי פרס גלובוס הזהב – השיר המקורי הטוב
קטגוריה:זוכי פרס גראמי
קטגוריה:זוכי פרס טוני: מוזיקאים
קטגוריה:משפחת לויד ובר
קטגוריה:אישים שהונצחו בשדרת הכוכבים של הוליווד: תיאטרון ומופעים
קטגוריה:מלחיני רקוויאם
קטגוריה:אישים זוכי פרס דרמה דסק
קטגוריה:זוכי פרס מרכז קנדי
קטגוריה:מלחינים בריטים במאה ה-20
קטגוריה:מלחינים בריטים במאה ה-21
קטגוריה:זוכי פרס וודרו וילסון
קטגוריה:זוכי אמי, גראמי, אוסקר וטוני
קטגוריה:זוכי פרס פרמיום אימפריאלה למוזיקה
קטגוריה:בריטים שנולדו ב-1948
יוסף לוי (מהנדס)

**יוסף לוי** (באותיות לטיניות: **Joseph Loewy**; 5 באוגוסט 1885 – 25 באפריל 1949) היה מהנדס, רוכש קרקעות וממייסדי המושבה ולימים העיר נהריה.

## ביוגרפיה
לוי נולד בגלייביץ, בשלזיה עילית שבגרמניה. בשנת 1903 החל בלימודי מתמטיקה באוניברסיטת ברלין, לאחר מכן עבר ללמוד הנדסת בניין בבית הספר הטכני הגבוה של רובע שרלוטנבורג בברלין. בשנת 1905 הצטרף לאגודת סטודנטים ציוניים. לוי סיים את לימודיו בשנת 1909 ועבד במשרדי מהנדסים בגרמניה. ב-1913 עלה לראשונה ארצה, ועבד כמהנדס במשרד הארצישראלי של ארתור רופין. ב-1915 חזר לגרמניה ועבד בה כמהנדס. ב-1920 עלה שנית ארצה עם אשתו קלרה לבית זומרפלד. הוא הקים עם עמיתיו את חברת קדם לבנין, אשר פעלה עד פירוקה ב-1922.

ב-1924 עבר לחיפה והתגורר בשכונת הרצליה. ב-1927 בנה את ביתו ברחוב יפה נוף 9 שהיה מוקד להתכנסות עולי גרמניה בעיר.

בארץ ישראל הקים חברת בניין. בין יתר עיסוקיו עסק לוי ברכישת אדמות בהון פרטי. לדוגמה: כ-40 אלף דונם אדמות מפרץ חיפה – (בשיתוף פעולה עם הקרן הקיימת לישראל והכשרת היישוב), אזור אחוזה ויערות הכרמל (בשיתוף פעולה עם יזמים אחרים כמו גאורג הרץ-שקמוני). על חלק מהאדמות שעל הכרמל תוכננה בניית גבעת וולפסון וכן השטח עליו נמצאת היום חוות משמר הכרמל. עם השנים הפך לוי לרוכש הקרקעות הפרטי הגדול ביותר בארץ-ישראל.

באפריל 1934 יזם רכישת קרקע בחבל ארץ בגליל המערבי, מצפון לעכו, שהיה מיושב בערבים בלבד. הוא הצליח לשכנע קבוצת יזמים לגייס הון יסוד ולרכוש כ-2,400 דונם של אדמה שהיו שייכות למשפחת טואני מביירות. חודש אחר כך קמה חברת "נהריה משקים זעירים בע"מ", שהקימה את הבתים הראשונים במושבה החדשה נהריה.

ב-1935 הוביל לוי עם משקיעים נוספים, את קניית "יערות הכרמל" [היום "חוות משמר הכרמל"] בכוונה להקים התיישבות יהודית שתיצור רצף יהודי בין עתלית לנשר. קבוצת פועלים קטנה התיישבה במקום, אך בעקבות קשיים והתנכלויות של כנופיות ערביות במאורעות 39–1936, העבירו לוי ושותפיו את השטח לקק"ל ב-26 בספטמבר 1939.

לוי עזב את ביתו בחיפה והתיישב בנהריה, ויחד עם המתיישבים חלק את קשיי ההתחלה. נולדה לו בת, כרמלה, ובמהלך השנים חזר לגור באחוזה בחיפה, אך בערוב ימיו שב למושבה נהריה על מנת למות ולהיקבר בה.

על שמו רחובות בנהריה, חיפה ובקריית ביאליק.

נקבר לצד אשתו קלרה בבית העלמין הישן בנהריה.

## לקריאה נוספת
* יוסי בן-ארצי, **להפוך מדבר לכרמל**, הוצאת מאגנס, 2004, עמ' 257–260.

## קישורים חיצוניים

* יוסי בן ארצי, היקה מרחוב פנורמה: פועלו ותרומתו של יוסף לוי ליישוב ארץ-ישראל, **[[עיונים|עיונים בתקומת ישראל]]**, 26 [2016], 457-483.
* 

## הערות שוליים

קטגוריה:אנשי העלייה השנייה
קטגוריה:ישראלים ילידי גרמניה
קטגוריה:מהנדסים ישראלים
קטגוריה:מהנדסים ביישוב
קטגוריה:מהנדסים יהודים גרמנים
קטגוריה:נהריה: אישים
קטגוריה:חיפה: אישים
קטגוריה:מייסדי מושבות בארץ ישראל
קטגוריה:אישים הקבורים בנהריה
קטגוריה:אישים שעל שמם שכונות בישראל
קטגוריה:ישראלים שנולדו ב-1885
קטגוריה:ישראלים שנפטרו ב-1949
התיקון ה-21 לחוקת ארצות הברית

שמאל|ממוזער|200px|התיקון ה-21 לחוקת ארצות הברית
**התיקון ה-21 ל[[חוקת ארצות הברית]]** הוא התיקון אשר מבטל את התיקון ה-18, הידוע בשם "חוק היובש".

עם כניסת התיקון לתוקף ב־5 בדצמבר 1933 תמה תקופת היובש, שהחלה ב־1920.

## התיקון

### מהות
התיקון ה-21 ביטל את חוק היובש ברמה הפדרלית, אך שמר על זכותן של המדינות השונות לחוקק חוקי יובש משלהן. מדינות רבות שמרו בהתחלה על זכות זו, אך בהדרגה חדלו מכך (מיסיסיפי הייתה האחרונה לבטל את חוק היובש שלה, בשנת 1966). כיום, רוב המדינות מעבירות את הסמכות לחוקק חוקי יובש לערים ולמחוזות בשטחן.

## אשרור
התיקון ה-21 התקבל על ידי הסנאט של ארצות הברית ב־16 בפברואר 1933 ועל ידי בית הנבחרים של ארצות הברית ב-20 בפברואר 1933.

תיקון זה הוא התיקון היחיד בחוקת ארצות הברית אשר אושר על ידי ועידות במדינות השונות, ולא על ידי בתי המחוקקים שלהן. במהלך 1933 אישרו 43 מדינות (כלל מדינות האיחוד פרט לג'ורג'יה, דקוטה הצפונית, לואיזיאנה, מיסיסיפי וקנזס) לקביעת ועדות לשם אישור התיקון.

;האשרור על ידי המדינות

ב־4 בצמבר 1933 דחתה אספה בקרוליינה הדרומית את התיקון, ובוחרי קרוליינה הצפונית הצביעו נגד קיום ועדה לבחינת התיקון במהלך בחירות ב־7 בנובמבר 1933. במונטנה, נברסקה, אוקלהומה דקוטה הדרומית נקבעו בחירות לוועדות לבחינת התיקון ב־1934.

ב־5 בדצמבר 1933 אישרו שלושה רבעים ממדינות הברית (36 מתוך 48 מדינות האיחוד) אישרו אותו. באותו יום הכריז ממלא מקום מזכיר המדינה של ארצות הברית  על כניסת התיקון לתוקף.

## קישורים חיצוניים

* 

* National Archives: Twenty first Amendment
* CRS Annotated Constitution: Twenty first Amendment


## הערות שוליים

קטגוריה:תיקונים לחוקת ארצות הברית
קטגוריה:תקופת היובש
עזרא מני

**עזרא מני** (1915 - 8 במאי 2005) היה איש מודיעין ישראלי, אלוף-משנה בצה"ל ומומחה לשפה הערבית. חתן פרס ישראל לבלשנות ערבית לשנת תשל"ו (1976).

## תולדות חייו

עזרא בן יחזקאל מני נולד בבגדאד, למד בתלמוד תורה ובבית ספר התיכון היהודי "שָמָש", שם יסד עם חבריו את "אחיעבר" – אגודה להפצת הספרות העברית ותנועת נוער.

ב-1934 עלו לארץ ישראל 17 חברי האגודה, ובהם מני. הם עבדו בעמק הירדן, ולאחר זמן מה עברו לתל אביב. שנתיים עבד מני כפועל חקלאי במושבה רעננה, עד שנשלח ללמד ערבית בקיבוצי עמק הירדן. ב-1941 נרצחה אמו בפרעות הפרהוד. ב-1947 הגיעה ארצה אביבה שמש, שיועדה עוד בעיראק להיות לו לאישה, והוא נישא לה. הם הורים ליחזקאל ותמר.

במלחמת העצמאות גויס מני על ידי אברהם שרוני, חברו מ"אחיעבר", ליחידת האיסוף של צה"ל, ולה הקדיש יותר מחמישים שנה - בקבע, ואחר כך בהתנדבות. בה יצר את מפעל חייו: המילון למונחים צבאיים ערביים.

ב-1976 זכה מני בפרס ישראל לבלשנות ערבית. פרופ' ששון סומך, חתן פרס ישראל לבלשנות ערבית לשנת 2005, חבר ועדת השופטים לקבלת פרס ישראל בתשל"ו, שהמליץ על מני, אמר כי מני התייחס לעבודתו בחרדת קודש, בהאמינו כי חיי אדם תלויים בכך.

עזרא מני נפטר בשנת 2005 בגיל 90.

## קישורים חיצוניים
*  (נקרולוג)
* אפרים לפיד, עמותת ש"מ 2 - "פתחו את עזרא מני", ערב עיון וזיכרון במלאת 30 לפטירתו; ציטוט מנימוקי חבר השופטים להענקת פרס ישראל, מבט מל"מ, גיליון 41, יוני 2005, עמ' 38
* 
* 
* 
[ממוזער|שלט הרחוב על שמו בעיר [רחובות]]

## הערות שוליים

קטגוריה:בלשנים ולשונאים ישראלים
קטגוריה:מילונאים ישראלים
קטגוריה:מילונאים כותבי עברית
קטגוריה:זוכי פרס ישראל לבלשנות
קטגוריה:זוכי פרס ישראל לשנת 1976
קטגוריה:חיילי יחידה 8200
קטגוריה:ישראלים ילידי עיראק
קטגוריה:פעילים ציונים בעיראק
קטגוריה:אנשי העלייה החמישית
קטגוריה:אלופי-משנה בצה"ל
קטגוריה:אנשי חינוך ביישוב
קטגוריה:אנשי חינוך ישראלים
קטגוריה:משפחת מני
קטגוריה:צהלה: אישים
קטגוריה:אישים הקבורים בבית הקברות ירקון
קטגוריה:ישראלים שנולדו ב-1915
קטגוריה:ישראלים שנפטרו ב-2005